“เครดิตสวิส” อัพคำแนะนำซื้อ CHG-BCH ชี้พื้นฐานแกร่ง กำไรปี 64-66 โตเด่น
"เครดิตสวิส" อัพคำแนะนำซื้อ CHG-BCH ชี้พื้นฐานแกร่ง กำไรปี 64-66 โตเด่น เคาะเป้า BCH ไว้ที่ 27 บาท CHG ที่ 4.5 บาท
"เครดิตสวิส" อัพคำแนะนำซื้อ CHG-BCH ชี้พื้นฐานแกร่ง กำไรปี 64-66 โตเด่น เคาะเป้า BCH ไว้ที่ 27 บาท CHG ที่ 4.5 บาท
16 ก.ย. 2564

บริษัท หลักทรัพย์เครดิต สวิส จำกัด ระบุในบทวิเคราะห์วันนี้(16 ก.ย.2564) ว่า บริษัทได้ปรับเพิ่มคำแนะนำหุ้น บริษัท โรงพยาบาลจุฬารัตน์ จำกัด (มหาชน) หรือ CHG และ บริษัท บางกอก เชน ฮอสปิทอล จำกัด (มหาชน) หรือ BCH จากถือเป็นซื้อ หลังหุ้นทั้งสอง Underperform SET Index กว่า 20% ตั้งแต่ช่วงกลางเดือนก.ค. จากความกังวลว่า EPS ปี 2565 จะปรับตัวลดลงมาก
โดยในช่วงสองเดือนที่ผ่านมาหุ้น CHG และ BCH ปรับตัวลดลงกว่า 20% จากจุดพีคล่าสุด และ Underperform ตลาดราว 20-25% ซึ่งเชื่อว่าสาเหตุเกิดจากตัวเลขผู้ติดเชื้อโควิด-19 ที่ลดลง และอัตราการฉีดวัคซีนที่เพิ่มขึ้น จะทำให้กำไรในปีหน้าตกลงอย่างมาก (จากฐานที่สูงกว่าปกติในปีนี้) ทำให้มองว่าเป็นโอกาสดีที่จะกลับเข้าลงทุนใน CHG และ BCH ซึ่งมีปัจจัยพื้นฐานที่ดีในระยะยาว ขณะเดียวกันยังปรับคำแนะนำ RJH จากขาย เป็นถือ
เครดิต สวิส ยังระบุอีกว่า ตลาดไม่ได้มองรายได้จากการให้บริการที่เกี่ยวเนื่องกับโควิด-19 เป็นรายได้ประจำ ซึ่งเมื่อถึงช่วงเวลาหนึ่งรายได้ส่วนนี้ก็จะหมดไป อย่างไรก็ตาม หากตัดรายได้ส่วนที่มาจากการให้บริการเกี่ยวเนื่องกับโควิด-19แล้ว ทั้ง CHG และ BCH ยังมีแนวโน้มการเติบโตที่ดี โดยคาดว่าทั้ง 2 บริษัทจะรายงานกำไรที่แข็งแกร่งในปี 2563-2566
โดย CHG จะมีกำไรแตะ 1.37 พันล้านบาทในปี 2566 เพิ่มขึ้นจากระดับ 699 ล้านบาทในปี 2562 หรือเติบโต 96% ส่วน BCH คาดว่าจะบุ๊คกำไรได้ 1.84 พันล้านบาท ในปี 2566 เพิ่มขึ้นจากระดับ 1.14 พันล้านบาทในปี 2562 หรือเติบโต 62%
ส่วนกำไรของ บริษัท โรงพยาบาลราชธานี จำกัด (มหาชน) หรือ RJH ในปี 2565-2566 คาดว่าจะมีบางส่วนที่ได้รับผลกระทบจากการเปิดโรงพยาบาลใหม่ที่สระบุรีกลางปีหน้า ซึ่งคาดว่าในช่วงแรกที่เปิดดำเนินการจะยังขาดทุนอยู่ แต่เชื่อว่าในระยะยาวแล้ว โรงพยาบาลใหม่นี้จะช่วยเพิ่มมูลค่าให้กับบริษัทได้หลังเริ่มพลิกกลับมามีกำไรคาดช่วงปี 2567-2568
ส่วนประเด็นการทำธุรกิจที่น่าสนใจของ CHG และ RJH ที่จะส่งผลให้มีกำไรที่แข็งแกร่งได้หลังหมดช่วงโควิด-19 ก็คือการเจาะกลุ่มลูกค้าที่มีรายได้ต่ำถึงปานกลาง ซึ่งพิสูจน์แล้วว่าค่อนข้างมีการฟื้นตัวที่ดีท่ามกลางภาวะโควิด-19
นอกจากนั้นแล้ว ทั้ง BCH, CHG และ RJH ยังขยาย(หรืออยู่ระหว่างการขยาย)เข้าสู่ต่างจังหวัดที่การให้บริการด้านสุขภาพจากภาคส่วนเอกชนยังเข้าถึงได้น้อย และประกันสังคมจากภาครัฐจะเป็นตัวช่วยผลักดัน โดยเชื่อว่าภาครัฐจะใช้ประกันสังคมเป็นช่องทางการช่วยเหลือด้านสุขภาพท่ามกลางภาวะโควิด-19
ทั้งนี้ เครดิต สวิส ให้ราคาเป้าหมาย BCH ไว้ที่ 27 บาท  ส่วน CHG ที่ 4.5 บาท และ RJH ที่ 33.60 บาท